V. Hukkasella, eli paremmin Kalaneuvoksena tunnetulla sastamalaisella yrityksellä on erikoinen ongelma. Kiinassa ollaan kiinnostuneita yhtiön tuotteista ja suomalaista kalaa haluttaisiin maahan pikimmiten.

Vientiä jo harjoittavan yrityksen lupa-asiat ovat kuitenkin Suomessa vielä levällään, eikä Kiinassa ole tammikuun jälkeen nähty Hukkasen suomalaista kalaa. Tuolloin V. Hukkasen toimitusjohtaja Veijo Hukkanen kävi pitämässä paikallisille kalashow’n, kuten hän itse sanoo.

Markkinaan hänellä on täysi usko.

– Tammikuussa pidin siellä heille kalashow’n ja kyllä he kovasti maistelivat ja tykkäsivät. Siinä oli mulla savulohta, kirjolohta, mätiä, uunilohta tein heille. Sitten oli kylmäsavutuotteita ja oli siinä muutakin. Onhan siellä parempaakin kansaa jumalattomasti. Kymmenen miljoonaa vähintään, Hukkanen sanoo Uudelle Suomelle.

– Sieltä tuli nytkin viesti meidän vientisihteerille, jonka lähetin Eviraankin (elintarviketurvallisuusvirasto), että suomalaisten pitäisi hyväksyä meidät vientiyritykseksi. Kiinalaisten puolelta pitäisi olla asiat kunnossa.

Eviran kanssa lupa-asian setviminen on vieläkin kesken ja yrittäjällä on käsitys, ettei Evirassakaan välttämättä tiedetä, miten lupia pitäisi hakea. Lomat tosin ovat saattaneet sotkea kuviota, Hukkanen miettii.

– Se on vähän ihmeellinen juttu, enkä osaa itsekään sanoa, mistä se johtuu. Jostakin maaselvityksestä he puhuvat.

– Sitten otin maa- ja metsätalousministeriöön yhteyttä ja nyt kuulin ruokaosaston ylijohtajalta, että sieltä on menossa parin viikon päästä delegaatio Pekingiin selvittämään tätä suomalaisten elintarvikkeiden vientiä. Siellä on HK ja Atria kanssa hakemassa lupaa. Ne on kahdeksan vuotta sitä lupaa hakenut, mutta olen sitä mieltä, että kyllä tämän kalaluvan pitäisi tulla hyvinkin nopeasti, sanoo Hukkanen viitaten siihen, että Kiinan viranomaiset odottavat enää suomalaisten kollegoiden papereita.

V. Hukkasella on vientitoimintaa jo useisiin maihin aina Virosta Vietnamiin. Sinä aikana erilaiset lupaprosessit ovatkin tulleet Veijo Hukkaselle tutuksi, muttei osaa arvioida, miksi prosessi pitää käydä uudelleen läpi.

– En tiedä sitten, minkä tähden. Meidän laitos on huippulaitos, joka täyttää kaikki EU-direktiivit ja meillä on kaikki laatujärjestelmät mitä mahdollista. Suomalaiset virkamiehet ovat niin pilkuntarkkoja niin kuin varmaan olette monesta muustakin tahosta kuulleet. Asioista tehdään helposti vaikeampia, mitä ne ovat, Hukkanen miettii.

– Kun Venäjällekin haettiin vientilupaa, niin 12 tarkastajaa oli silloin meillä. Tarkastuksesta meni sitten vielä puoli vuotta ennen kuin tuli Moskovasta tuli lupa. Me taidetaan olla niitä ainoita laitoksia, jotka on Venäjälle hyväksytty, mutta nythän se on vuoden ollut stopissa se Venäjän vienti, kun Putin pani rajan kiinni.

V. Hukkasen tilanteesta kertoi ensimmäisenä Alueviesti-lehti.